32000R1528
L 175/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1528/2000 НА КОМИСИЯТА
от 13 юли 2000 година
за изменение на приложение Б към Регламент (ЕО) № 3072/95 на Съвета относно общата организация на пазара на ориз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3072/95 на Съвета от 22 декември 1995 г. относно общата организация на пазара на ориз (1), последно изменен с Регламент (ЕО) № 2072/1998 (2), и по-специално член 13, параграф 15 от него,
като има предвид, че:
(1)
Член 8 от Регламент (ЕО) № 3448/93 на Съвета от 6 декември 1993 г. относно определянето на търговския режим, приложим за някои стоки, получени от преработката на селскостопански продукти (3), последно изменен с Регламент (ЕО) № 2491/98 на Комисията (4), предвижда, че при износ на стоки, за селскостопанските продукти, които са били използвани, може да съществува право на възстановявания, определени съгласно разпоредбите на общата организация на пазара в съответните сектори.
(2)
Член 13 от Регламент (ЕО) № 3072/95 предвижда възстановявания за определени продукти, обхванати от посочения регламент, ако те са изнесени под формата на стоки, включени в приложение Б.
(3)
С оглед на ангажиментите на Общността съгласно Споразумението за селско стопанство на Световната търговска организация (СТО) (5) и в зависимост от наличностите в бюджета, както и с оглед на предвижданото развитие на цените на селскостопанските стоки в Общността и на световния пазар, а също така при износа на селскостопански продукти под формата на стоки, които не са изброени в приложение I към Договора, възможността за предоставяне на възстановявания при износ на селскостопански продукти под формата на стоки, в които те могат да бъдат включени, следва да бъде ограничена.
(4)
В резултат на това списъкът на стоките в приложение Б към Регламент (ЕО) № 3072/95 следва да бъде изменен.
(5)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Приложение Б към Регламент (ЕО) № 3072/95 се заменя с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейските общности.
Той не се прилага по отношение на сертификати за възстановявания при износ, издадени преди датата на влизане в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 юли 2000 година.